stanford-oval/wikipedia huggingface dataset:
ולסטימיל הורט
הורט במשחקים האולימפיים

בין השנים 1960 ל-1992 השתתף הורט ב-14 אולימפיאדות שחמט:
| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
| שנה | לוח | קבוצה | מד יכולת | נקודות | תוצאות |  % | מקום |
|  1960 | 4 | צ'כוסלובקיה |  | 7.5 מ-13 | 5+ 5= 3- | 57.7 | 5 קבוצתי, 16 אישי |
| 1962 | 3 | צ'כוסלובקיה |  | 12 מ-17 | 8+ 8= 1- | 70.6 | 10 קבוצתי, 3 אישי |
| 1964 | 3 | צ'כוסלובקיה |  | 10 מ-15 | 6+ 8= 1- | 66.7 | 5 קבוצתי, 8 אישי |
| 1966 | 2 | צ'כוסלובקיה |  | 11.5 מ-17 | 8+ 7= 2- | 67.6 | 6 קבוצתי, 5 אישי |
|  1968 | 1 | צ'כוסלובקיה |  | 11 מ-17 | 7+ 8= 2- | 64.7 | 9 קבוצתי, 7 אישי |
| 1970 | 1 | צ'כוסלובקיה |  | 10.5 מ-18 | 4+ 13= 1- | 58.3 | 5 קבוצתי, 19 אישי |
| 1972 | 1 | צ'כוסלובקיה | 2713 | 14.5 מ-18 | 11+ 7= 0- | 80.6 | 4 קבוצתי, 2 אישי |
| 1974 | 1 | צ'כוסלובקיה | 2594 | 13 מ-19 | 9+ 8= 2- | 68.4 | 94 קבוצתי, 6 אישי |
| 1980 | 1 | צ'כוסלובקיה | 2575 | 7.5 מ-13 | 4+ 7= 2- | 57.7 | 5 קבוצתי, 21 אישי |
| 1982 | 1 | צ'כוסלובקיה | 2561 | 7 מ-13 | 4+ 6= 3- | 53.8 | 2 קבוצתי, 34 אישי |
| 1984 | 1 | צ'כוסלובקיה | 2369 | 3 מ-8 | 2+ 2= 4- | 37.5 | 17 קבוצתי |
| 1988 | 1 | גרמניה | 2624 | 8 מ-12 | 5+ 6= 1- | 66.7 | 18 קבוצתי, 11 אישי |
| 1990 | 2 | גרמניה | 2408 | 3 מ-7 | 2+ 2= 3- | 42.9 | 9 קבוצתי |
| 1992 | 4 | גרמניה | 2458 | 7 מ-10 | 5+ 4= 1- | 70 | 13 קבוצתי, 9 אישי |
שיטת הורט לחלוקת פרסים בתחרויות

הורט פיתח שיטה שבאה לפתור מקרים של חלוקת מקום על ידי מספר שחקנים, שיטה שמגדירה את דרך הקצאת הפרסים מראש: לפי שיטה זו סוכמים את כלל הפרסים להם זכאים השחקנים שחלקו את אותו המקום, מחלקים את הסך הכולל בשתיים ומחצית הסכום מתחלקת באופן שווה בין השחקנים. המחצית השנייה מתחלקת באופן בלתי שווה על פי המיקום הפנימי לפי שיטות שונות (בוכהולץ או אחרת). להלן דוגמה:
ארבעה שחקנים חלקו את המקום הראשון בתחרות. ארבעת הפרסים בתחרות הם כמפורט: 

מקום ראשון 10,000 דולר

מקום שני 8,000 דולר 

מקום שלישי 6,000 דולר 

מקום רביעי 4,000 דולר
סך כל הפרסים הוא איפוא 28,000 דולר, ומחצית הסכום 14,000. מכאן שכל אחד מהשחקנים יקבל 3,500 דולר (מחצית הסכום מחולקת שווה בשווה) התוספת שכל שחקן יקבל מהמחצית השנייה תהיה כך:
מקום ראשון 5,000 דולר

מקום שני 4,000 דולר 

מקום שלישי 3,000 דולר 

מקום רביעי 2,000 דולר
ובסיכומו של דבר הפרסים יראו כך:
מקום ראשון 8,500 דולר

מקום שני 7,500 דולר 

מקום שלישי 6,500 דולר 

מקום רביעי 5,500 דולר
שני משחקים מנותחים של הורט

לבן: הורט שחור: וסילי סמיסלוב תחרות טילברך 1979
1. ג4 ג6 2. ד4 ד5 3. פג6 פו6 4. פו3 ד:ג4 5. א4 פא6 6. ה4 רז4 7. ר:ג4 ה6 8. רה3 רב4 9. מהד3 ר:ו3 10. ז:ו3 על פי הניתוח הממוחשב המסעים פג7 או פב8 עדיפים במידה מזערית על ההמשך ששוחק על ידי סמיסלוב
העמדה לאחר המסע ה-10 של הלבן
10...מהא5 11. צג1 0-0 12. ה5 פה8 13. מה2 ר:ג3 עדיף ככל הנראה היה להמתין ולשחק צב8 14. מה:ג3 מהד8 15. מהב3 הלבן היה יכול להגדיל את יתרונו על ידי ר:א6 15... צב8 16. צז4 פאג7 17. צאז1 ב5 (המסע 17...ז6 היה מביא לעמדה שקולה, שלא ברור כיצד הלבן יוכל לפרוץ אותה) 18. א:ב5 ג:ב5 19. רד3 ו5 (נדרש ז6) 20. ה:ו6
העמדה לאחר המסע ה-20 של הלבן - ללבן כבר עדיפות ניכרת וכל כליו מאיימים על המלך השחור
20...מה:ו6 21. רה4 (עוד יותר חזק מהג2) פד5 22. רז5 מהו7 23. רח6 מח8 24. צ:ז7 פ:ז7 25. צ:ז7 מה:ז7 26. ר:ז7+ מ:ז7 27. ר:ד5 ה:ד5 28. מה:ד5 צבה8+ 29. מו1 ב4 30. מהד7+ מח8 31. מה:א7 ולאחר עוד כמה מסעים השחור נכנע.
העמדה לאחר המסע ה-31 של הלבן
הורט - בנט לארסן - באד הומבורג, 1998
1. פו3 פו6 2. ג4 ג5 3. פג3 ז6 4. ד4 ג:ד4 5. פ:ד4 פג6 6. ה4 רז7 7. פג2 (מקובל יותר לשחק רה3) ד6 8. רה2 פד7 9. רד2 0-0 10. 0-0 פג5 11. ב3
העמדה לאחר המסע ה-11 של הלבן מצביעה על יתרון מסוים לשחור, אם כי הרגלים ב-ה4 וב-ג4 עם השליטה על ד5 מעניקים ללבן יתרון קל במרחב
11... א5 12. ו3 ו5 13. ה:ו5 ר:ו5 14. פה3 א4 (ייתכן ש-ה6 היה עדיף) 15. פ:ו5 ז:ו5 16. צב1 א:ב3 17. א:ב3 מח8 18. מח1 (ייתכן ש-ב4 מייד עדיף)
העמדה לאחר המסע ה-18 של הלבן מצביעה על שוויון, וקשה להאמין שבתוך 10 מסעים תתמוטט עמדתו של השחור, שנחשב לאחד מהמומחים העולמיים להגנה זו.
18... פד4 (כנראה פה6 עדיף) 19. ב4 פא4 החילופים הצפויים לא מבשרים טובות לשחור, שכן ללבן יהיה קל יותר לתקוף את חולשות השחור, ובעיקר את מבנה הרגלים השחור הרעוע במרכז. 20. פ:א2 פ:ה2 21. מה:ה2 צ:א4 22. רז5 רו6 23. ר:ו6+ צ:ו6 24. צוה1 צו7 25. ג5 ד:ג5 26. ב:ג5 מהד4 27. צבד1 (עדיף היה מהב5) 27...מה:ג5 28. צד8+ מז7 29. מהב2+ בנקודה זו, על סף שוויון (ה5) טועה לארסן 29...מח6 30. צה6+ מח5 31. ז4+ מח4 32. צח6+ מז5 33. מהד2+ והשחור נכנע.
העמדה הסופית
ספרים שכתב

Vlastimil Hort, Vlastimil Jansa : Der beste Zug (1982, ISBN 3-7919-0214-8), eine Sammlung von Teststellungen für das Schachtraining
Vlastimil Hort: Begegnungen am Schachbrett. Rau-Verlag, Düsseldorf 1984, ISBN 3-7919-0218-0
Vlastimil Hort: Schwarzweisse Erzählungen (belletristisches Werk). Bärenhort Verlag, Köln 1989
Meine Partien gegen die Weltmeister (DVD), Chessbase, Hamburg 2008, ISBN 978-3-86681-103-4
משחק של הורט מוסברים כקובצי וידאו

משחק בין הורט לבין טיגראן פטרוסיאן
ז'אן-פייר אבל-רמיזא

| --- | --- |

 לידה:  5 בספטמבר 1788 פריז, ממלכת צרפת 
 פטירה:  3 ביוני 1832 (בגיל 43) פריז, צרפת 
 ענף מדעי:  סינולוגיה 
 מקום לימודים:  המכון הלאומי לשפות ותרבויות המזרח 
 מוסדות:  קולז' דה פראנס (1814–1832) 
 תלמידי דוקטורט:  סטניסלאס ז'וליין, מארי פליסיטה ברוסה 
 בן או בת זוג:  Jenny Lecamus 
 
ז'אן-פייר אבל-רמיזא (או רמוזא) (בצרפתית: Jean-Pierre Abel-Rémusat;‏ 5 בספטמבר 1788 פריז - 3 ביוני 1832 פריז) היה מזרחן וספרן צרפתי, מראשוני הסינולוגים והיפנולוגים במערב. אבל-רמיזא כיהן כפרופסור הראשון לסינית בקולז' דה פראנס. היה רופא בהכשרתו ובתחום הבלשנות והתרבות הסינית היה אוטודידקט.
ביוגרפיה

אבל-רמיזא נולד בפריז בשנת 1788.
למד רפואה ובשנת 1813 סיים את הדוקטורט לרפואה. תוך כדי לימודי הרפואה גילה רמיזא באוסף אב המנזר טרסאן ספר לימוד סיני לצמחים ורותק על ידי הקריאה בו. החליט ללמוד לבד סינית מהמילון המסורתי הסיני "ג'נגדזיטונג" מן המאה ה-17 והקדיש לכך חמש שנים רצופות עד שנת 1811.
באותה שנה היה כבר מסוגל לכתוב מסה על השפה והספרות הסינית - Essai sur la langue et la littérature chinoise. כמו כן חיבר מאמר על השפות הזרות בקרב הסינים שעורר את תשומת לבו של הבלשן והמזרחן סילבסטר דה סאסי שפרש עליו את חסותו.
ב-1813 פרסם אבל-רמיזא מסה בלטינית על סימני הכתב הסיני ועל הסינית הקלאסית - Utrum Lingua Sinica sit vere monosyllabica? Disputatio philologica, in qua de Grammatica Sinica obiter agiture"
פרסומיו הראשונים של רמיזא זיכו אותו בהערכה רבה בקהילה האקדמית בפריז. ב-25 בנובמבר 1814 נוצרה עבורו קתדרה מיוחדת לסינית בקולז' דה פראנס. תאריך זה, או לחליפין יום הרצאתו הראשונה של אבל-רמיזא במסגרת הקורס לסינית נחשבים ליום הולדת מדע הסינולוגיה האקדמי.
בשיעוריו התמקד רמיזא בדקדוק ובחקר טקסטים קלאסיים כמו הקלאסיקה של המסמכים, הדאו דה ג'ינג, האסטלה הנסטורית "שיאן" והמהדורות הסיניות והמנצ'וריות של הסיפורים על חיי קונפוציוס.
שיעוריו פורסמו בשנת 1822 בספר לפי דגם ספר הדקדוק הוותיק של ז'וזף דה פרמאר, כשכותרתו הייתה "יסודות הדקדוק הסיני או העקרונות הכלליים של קו-וון או הסגנון העתיק, ושל גואן-הואה או השפה השגורה באימפריה הסינית". (Élémens de la grammaire chinoise, ou Principes généraux du Kou-wen ou style antique, et du Kouan-hou, c'est-à-dire, de la language commune généralement usitée dans l'empire chinois ).
ספר זה היווה חיבור מדעי ראשון על השפה הסינית באירופה. מאוחר יותר העריך אותו אנרי מספרו בתור הספר הראשון שבו הוצג הדקדוק באופן מבודד על מנת לתת תמונה נאמנה לרוחה של השפה הסינית, ולא רק כתרגיל תרגום שבו היו מודגשים יתר על מידה הדפוסים הדקדוקיים של השפות האירופיות.
בשנת 1818 הפך אבל-רמיזא לעורך ה-Journal des savants ("עיתון המדענים") וב-1822 ייסד את החברה לחקר אסיה (Société asiatique) בפריז והיה למנהלה הראשון.
ב-1826 פרסם אבל-רמיזא את תרגומו את הרומן הסיני "שתי הדודניות" (יו ג'יאו לי) אחד הרומנים הסינים הראשונים שהגיעו לאירופה ושנקרא בסקרנות על ידי אנשי רוח רבים, כמו גתה שמאז שאף לקרוא כל יצירה סינית שתורגמה, תומאס קרלייל, סטנדל, ראלף וולדו אמרסון ואחרים.
בסביבות שנת 1830 נתבקש רמיזא לערוך רשימת כל אוסף הסיני שבספרייה המלכותית הצרפתית. באותה תקופה הגיע להחלטה לתרגם קטעים ביבליוגרפיים של ספר התיעוד הסיני "ונשיאן טונגקאו " מן המאה ה-14 על מנת לעזור למלומדים האירופים במחקר התרבות הסינית. ב-1832 השלים את הכרך הראשו אולם בימי מגפת הכולרה חלה במחלה זו ונפטר לפני הבאת הספר לדפוס.
אבל-רמיזא הובא לקבורה על יד כנסיית סן פארז'ו ביישוב סן פארז'ו-פונטיירי במחוז סן-א-מארן. .
ביוגרפיה > מחקרים בתחום הסינולוגיה

אבל-רמיזא סבר שבסינית היחסים הדקדוקיים מתרגמים למיקום המלים במשפט ולא היסס לטעון שקיימת הטיה סינית.  בהתכבותו עם וילהלם פון הומבולדט הסביר אבל-רמיזא שהסינית אינה מביעה אלא את היחסים ההכרחיים באופן מוחלט להבנה. לדעתו השכל של הבן השיח הוא זה  שמכניס את היחסים שהשפה לבדה אינה מבטאת. 
הומבולדט קיבל לבסוף את הדעה הזאת.
ביוגרפיה > בתחום חקר יפן

אבל-רמיזא התעניין גם ביפן ובשפה היפנית. בשנת 1820 ערך אחרי מות המחבר את ספרו של היפנולוג ההולנדי איזאק טיצינג על היסטורייה של יפן "תזכירים וקוריוזים על השושלת השלטת של הג'וגון".
ביוגרפיה > חייו הפרטיים

לאבל-רמיזא לא היו ילדים. אחרי מותו, אלמנתו ז'ני התחתנה עם פיליפ, ברון אלה (Hallez), גנרל במשמר הלאומי של פריז ונציג בפרלמנט. במותה נקברה על יד בעלה הראשון.
פרסים ואותות הוקרה

1815 - חבר האקדמיה לכתבים ולספרות
1822 מייסד ומזכיר של החברה לחקר אסיה
דצמבר 1826 - חבר לשם כבוד של האקדמיה הרוסית למדעים
חוק כלים שלובים

חוק כלים שלובים
כלים שלובים
כלים שלובים הם כלים המאפשרים מעבר נוזל  בחופשיות ביניהם.
חוק כלים שלובים הוא חוק פיזיקלי הקובע כי גובה פני נוזל מסוים בכלים שלובים ישאף להיות שווה (אם פועל כוח משיכה).
דוגמה לחוק כלים שלובים ניתן לראות בגובה פני הים. גובה פני הים בכל רחבי כדור הארץ כמעט אחיד (ההבדלים נובעים מהשפעות של גאות ושפל והפרשי מליחות), בכל הימים המחוברים זה לזה. לכן הפשרת הקרחונים היבשתיים בקטבים תביא לעליית גובה פני הים בכל כדור הארץ, ואיים טרופיים שכל גובהם סנטימטרים ספורים מעל גובה פני הים הנוכחיים יכוסו מים. לעומת זאת, ימים שאינם מחוברים לאוקיינוסים העולמיים הם בעלי מפלס שונה, למשל ים המלח והכנרת, שמפלס מימיהם עולה ויורד במנותק מהאוקיינוסים.
גובה פני המים בכלים המחוברים אינו תלוי בצורת הכלי או ברוחבו. לדוגמה, פני הים התיכון ופני האוקיינוס האטלנטי שואפים להיות באותו גובה, מכיוון שהם מחוברים במצר גיברלטר, למרות שהים התיכון קטן ורדוד בהרבה מהאוקיינוס האטלנטי. מאחר שהים התיכון שוכן באזור חם יחסית בתוך אגן סגור כמעט לגמרי, טמפרטורת המים בו גבוהה יותר, והאידוי שלו מהיר יותר מזה של האוקיינוס האטלנטי, ואלמלא היו מחוברים, הוא היה מאבד מגובהו לעומת האוקיינוס האטלנטי (עד כדי התייבשות, כפי שקרה באירוע המסיני). בשל חוק הכלים השלובים, מים רבים זורמים מהאוקיינוס האטלנטי אל הים התיכון דרך מצר גיברלטר, ומאזנים את גובה המים בין שניהם. בשל כך ישנה זרימה חזקה מאוד במצר גיברלטר ממערב למזרח, ואף פעם לא להפך.
מבחינה פיזיקלית, מושתת חוק כלים שלובים על עקרון האנרגיה המינימלית. בהינתן מגוון מצבים אפשריים שהמערכת יכולה להימצא בהם, המערכת תימצא במצב בעל האנרגיה הפוטנציאלית הנמוכה ביותר, כל עוד המערכת יכולה לעבור בקלות בין מצבים. האנרגיה הפוטנציאלית של טיפת נוזל מתבטאת בגובהה של הטיפה, כלומר במרחקה של הטיפה ממרכז כדור הארץ. האנרגיה הפוטנציאלית של כל המערכת תהיה הנמוכה ביותר כאשר הנוזל ממלא את המקומות הנמוכים ביותר האפשריים. מכיוון שמדובר בנוזל, הרי שאין כמעט התנגדות של הנוזל לזרימה (צמיגות). לו היה מדובר בזורם צמיג, למשל דבש קר, היה זמן ההגעה לשיווי משקל ארוך יותר.
עקרון הפעולה של כלי העבודה שטיכמוס, המשמש לפילוס, מבוסס על החוק.
מעיין פועם

מעיין פועם הוא סוג של מעיין קרסטי, הבנוי על חוק כלים שלובים, ולכן במקום לנבוע בקצב קבוע, הוא פורץ בקילוחים באופן קצוב כפעימות לב. ספיקה בלתי רציפה זו נגרמת מאגירתם של מי תהום בחללים קרסטיים בסלע, אשר מגיעים לסף מילוי מקסימלי, ואז מתרוקנים בבת אחת.
ישנם מעיינות שפועמים כל השנה, וישנם שפועלים רק בחלק מעונות השנה.
בתרבות

בשיר "כלים שלובים" שכתב אהוד מנור (לחן: יוני רכטר, ביצוע: גידי גוב), ישנה התייחסות לכלים שלובים כתיאור מטאפורי של היחסים בין הדובר לאהובתו.
באוניברסיטת תל אביב, מונהגת תוכנית "כלים שלובים" בה לומדים הסטודנטים קורסים מתחומים שונים ממסלולם הראשי
חוק הדתיים השלובים, כפרפרזה על "חוק הכלים השלובים", הוא ביטוי המשמש בעיקר בפי חלק מהמגזר הדתי-לאומי בישראל לתיאור התאוריה הפופולרית לפיה בין כל שני אנשים דתיים-לאומיים זרים קיים מכר אחד משותף לפחות.
ראו גם

חוק פסקל
לחץ הידרוסטטי
סיפון (צינור)
חיסום

חיסום הוא סוג של טיפול תרמי הניתן לחומרים לשם שינוי חלק מתכונותיהם המכניות. החיסום מתבצע על ידי חימום החומר לטמפרטורה גבוהה, החזקתו זמן מה בטמפרטורה זו ולאחר מכן קירור מהיר. בסיום החיסום מבצעים לעיתים פעולה של הרפיה המצמצמת במידת מה את תוצאות החיסום על ידי שחרור מאמצים בחומר.
חיסום מבוסס על הפולימורפיזם של החומרים, יכולתם להופיע בצורות גבישיות שונות. החיסום משנה את רשת הגבישים הפנימית, שינוי הגורר גם שינויים בתכונות החומר.
פעולת החיסום מוכרת לאדם זה זמן רב והיא מוזכרת באודיסיאה, כאשר אודיסאוס וחבריו, הכלואים במערת הקיקלופ, הכינו את המוט שניקר את עין הקיקלופ. בכרוניקה של בית מקדש מאסיה הקטנה מסופר איך מבצעים את חיסומה של פלדת דמשק: "מחממים את הפלדה עד שתאיר כמו השמש הזורחת במדבר ואז מקררים אותה עד להשגת צבע ארגמני על ידי תקיעתה לתוך גוף של עבד שרירי. חיוניות העבד תעבור אל החרב[דרוש מקור]."
חיסום פלדה

הפלדה היא סגסוגת של ברזל ופחמן ותהליכי החיסום וההרפיה מיועדים לשפר את התכונות המכניות שלה, על ידי חימומה ובכך שינוי המבנה המטלוגרפי שלה. את החיסום וההרפיה מבצעים בעזרת תרשימים של ברזל ופחמן, שמגדירים את המבנה המטלוגרפי של סגסוגת ברזל-פחמן, בהתאם לטמפרטורה ולאחוזי הפחמן בסגסוגת.
חיסום זכוכית

בייצור רגיל של זכוכית, הזכוכית מתקררת בהדרגה לטמפרטורה של החדר. חיסום זכוכית מתבצע על ידי קירור פתאומי (בעזרת מים קרים מאוד) של זכוכית המצויה בטמפרטורה גבוהה, קרובה לטמפרטורת ההמסה שלה. הקירור הפתאומי גורם לכך שפני הזכוכית מתקררים מהר יותר ולכן גם מתכווצים וכולאים את יתר החומר, שעדיין לא הספיק להתכווץ. תהליך זה יוצר לחץ גדול בפני הזכוכית ומגדיל את קשיותה פי חמישה.
ראו גם

חישול
ריתוך
הערות שוליים

1 2  כיצד מחסמים חומרים כמו זכוכית ומתכת, מהו התהליך שמתרחש בחומרים הללו? ישראל, באתר מכון דוידסון לחינוך מדעי, ‏2010-05-16
↑  tec-science, Quenching and tempering of steel, tec-science, ‏2018-07-08 (באנגלית אמריקאית)
חוק ירושת ראשות המדינה

פרנסיסקו פרנקו (למעלה) וחואן קרלוס
חוק ירושת ראשות המדינה (בספרדית: Ley de Sucesión en la Jefatura del Estado) היה חוק שנחקק במדינה הספרדית בשנת 1947 וקבע את סדרי הירושה העתידיים של ראשות המדינה. הוא חידש את המלוכה הספרדית - שבוטלה על ידי הרפובליקה הספרדית השנייה בשנת 1931), מינה את פרנסיסקו פרנקו לראש המדינה למשך כל חייו, וקבע כי יורשו של פרנקו כראש המדינה ייבחר על ידיו ויוכרז כמלך או כעוצר הממלכה, באישור הקורטס הספרדי (אנ') (הפרלמנט הממונה של המדינה הספרדית).
החוק היה לאחד משמונה חוקי יסוד, שהגדירו את כוחותיו וסמכויותיו של המשטר הפרנקואיסטי בספרד. מכוחו של החוק מונה חואן קרלוס לנסיך ספרד (אנ') ב-1969 והוכתר למלך ספרד לאחר מותו של פרנקו ב-1975. שנתיים לאחר מכן הפכה ספרד למונרכיה קונסטיטוציונית בעלת שלטון דמוקרטי.
החוק

טיוטת החוק נשלחה לקורטס הספרדי על ידי ממשלתו השלישית של פרנקו ב-28 במרץ 1947. הוא אושר שם ב-7 ביוני, אושר במשאל עם ב-6 ביולי ונכנס לתוקף ב-27 ביולי.
ההוראות העיקריות שקבע החוק היו:
היותה של ספרד ממלכה קתולית (אם כי בפועל הושאר כס המלך ריק)
מינויו של פרנקו למלא את משרת ראש המדינה לכל ימי חייו
הקמת מועצת הממלכה (אנ')
מתן הפררוגטיבה לראש המדינה להציע לקורטס הספרדי, בכל עת שיבחר, את זהות האדם שיירש אותו, שתוארו יהיה מלך או עוצר
הגדרת קובץ חוקי היסוד של הממלכה, שיהוו תחליף לחוקה.
יישום החוק

חואן, רוזן ברצלונה, היה בנו של מלך ספרד האחרון אלפונסו השלושה עשר שהודח ב-1931 ויורש העצר המיועד שלו. ב-1945 הוא פרסם במקום מושבו בלוזאן שבשווייץ מניפסט שבו ביקר את שלטונו של פרנקו והציע את השבת המונרכיה הספרדית על כנה והקמת משטר חופשי בספרד.
לאחר הגשת טיוטת חוק ירושת ראשות המדינה במרץ 1947 נשלח לואיס קאררו בלאנקו על ידי פרנקו לעדכן את הרוזן חואן אודות החוק המיועד, שמשמעו היה שפרנקו הוא שיבחר בבוא היום את יורשו. נמסר לחואן כי הוא יוכל להיות מלך ספרד, ובלבד שהיא תשמור על אופיה הקתולי, האוטוריטרי והאנטי-קומוניסטי. בחודש שלאחר מכן פרסם חואן מניפסט שני, הפעם מאסטוריל (אנ') שבפורטוגל. בהכרזה זו הגדיר חואן את החוק כבלתי תקף, משום שהוא עמד לשנות את אופי המלוכה בספרד ללא התייעצות עם יורש העצר המיועד.
בפגישה שנערכה בין חואן לבין פרנקו ב-25 באוגוסט 1948 מחוץ לתחומי ספרד הוסכם כי בנו של חואן, חואן קרלוס בן ה-10, ואחיו אלפונסו, שגרו ברומא שבאיטליה, יעברו לספרד להשלמת חוק לימודיהם.
במהלך שנות ה-60 החל פרנקו לעסוק בשאלת מינוי יורשו. ב-22 ביולי 1969 הכריז פרנקו על חואן קרלוס כיורשו. הוא מונה בו ביום על ידי הקורטס כיורש וכנסיך ספרד. פרנקו פסח בכך פסח על חואן, אביו של חואן קרלוס, שכן פרנקו חשש כי הוא ליברלי מדי בדעותיו וכי לא יקיים את מורשתו בספרד. דבר זה בא לחואן כהפתעה. פרנקו האמין שחואן קרלוס יקיים את המשטר שהוא הקים, אך לא כך היה לבסוף.
חואן קרלוס מילא זמנית את מקומו של פרנקו כראש המדינה מה-19 ביולי ועד 2 בספטמבר 1974, בשל מחלתו של פרנקו. פרנקו מת ב-20 בנובמבר 1975 ויומיים אחר כך הוכתר חואן קרלוס למלך בקורטס. בשנתיים הבאות התקיים בהסכמת המלך ובעידודו תהליך המעבר של ספרד למונרכיה קונסטיטוציונית בעלת משטר פרלמנטרי חופשי, שבה מעמדו של המלך הוא סמלי בלבד. ב-15 ביוני 1977 נערכו בספרד הבחירות הכלליות החופשיות הראשונות. באותה שנה ויתר חואן על טענתו למלוכה. בתמורה העניק לו בנו המלך רשמית את התואר רוזן ברצלונה.
חוק ירושת ראשות המדינה בוטל ב-29 בדצמבר 1978, עם כניסתה לתוקף של חוקת ספרד החדשה.
הערות שוליים

↑  על פי הפרסום הרשמי תמכו בקבלת החוק במסגרת משאל העם 89.86 אחוזים מכלל כ-16.18 מיליון מצביעים.
חזה בקר

| --- | --- |

חזה בקר מעושן בסגנון טקסס
 
 מאכלים
 סוג:  נתח בקר, בשר בקר 
 
חזה בקר או בריסקט הוא נתח בשר מהחזה או מהחזה התחתון של בקר בוגר או עגל. מכיוון שלבקר אין עצמות בריח, שרירים אלו תומכים בכ-60% ממשקל הגוף של בקר עומד או נע, ולכן עשירים ברקמת חיבור ויש לבשלם בישול ארוך.
שיטת בישול

ניתן לבשל את החזה בדרכים רבות, כולל אפייה, הרתחה וצלייה. החזה הוא נתח בשר קשה בשל סיבי הקולגן המרכיבים את רקמת החיבור הרבה בנתח, אך בבישול ארוך הקולגן הופך לג'לטין, וכתוצאה מכך הנתח מתרכך. מכסה השומן, שלעיתים נותר מחובר לחזה, עוזר למנוע מהבשר להתייבש במהלך הבישול הממושך הדרוש לפירוק רקמת החיבור בבשר.
בארצות הברית נהוג לעשן את חזה הבקר במעשנות ייעודיות, לרוב לאחר כיסויו בתערובת תבלין. לרוב נהוג לעשן עם עצי אגוז, אלון, היקורי או מסקיט, לפעמים אף כמקור החום המרכזי. המאכל המוגמר נחשב בקטגוריית הברביקיו, ופופולרי במיוחד בטקסס שם הוא נחשב המאכל הרשמי של המדינה. עישון הבשר מתבצע בטמפרטורות נמוכות (בין 110 ל-140 מעלות צלזיוס) ולוקח שעות רבות, לכן מסעדות ברביקיו רבות וגם טבחים ביתיים נוהגים לעשן את חזה הבקר במהלך הלילה.
בבריטניה החזה לרוב לא מעושן, אלא מבושל כצלי קדירה עם ירקות שורש ותבלינים עדינים. בגלל מחירו הזול של הנתח, מנה זו נחשבת מנת הדגל של מעמד הפועלים הקוקני.
במטבח היהודי המזרח אירופי החזה מוגש כצלי קדירה בחגים כדוגמת ראש השנה ופסח. מטעמי כלכלה וכשרות[דרושה הבהרה], נתח זה היה אחד מהנתחים הפופולרים בקרב יהודי אשכנז. חזה הוא גם הנתח הפופולרי ביותר להכנת קורנד ביף ופסטרמה. בקהילה היהודית במונטריאול קיים מאכל בשם בשר מעושן בסגנון מונטריאול, קרוב משפחה של פסטרמה, העשוי גם הוא מחזה בקר.
בהונג קונג, הנתח מבושל בנוזל בישול ארוך עד לריכוך ומוגש בדרך כלל במרק עם אטריות או בתבשיל קארי.
במטבח הקוריאני, נהוג לבשל את הנתח תחילה בטמפרטורה נמוכה עם ירקות ארומטיים, ולאחר מכן להניחו במשרה מבוססת רוטב סויה אשר פועלת כתמלחת ומשמרת את הבשר. הבשר המשומר לאחר מכן מוגש ברצועות באורך גפרור כמתאבן לצד מנה עיקרית. החזה משמש גם להכנת מרק חריף בשם יוּק קֶה ג'אנְג.
הערות שוליים

↑  Rabinovitch, Lara (2009), "Montreal-Style Smoked Meat:An interview with Eiran Harris conducted by Lara Rabinovitch, with the co-operation of the Jewish Public Library Archives of Montreal", Cuizine: The Journal of Canadian Food Cultures / Cuizine: Revue des cultures culinaires au Canada, 1 (2)
↑  Christopher DeWolf; Izzy Ozawa; Tiffany Lam; Virginia Lau; Zoe Li (13 ביולי 2010). "40 Hong Kong foods we can't live without". cnngo.com. אורכב מ-המקור ב-5 בנובמבר 2012. נבדק ב-9 באוקטובר 2011. {{cite web}}:  (עזרה)
חזה בקר במרק אטריות
טראן פטוואי

| --- | --- |

 לידה:  8 באוקטובר 1992 (בן 31) גלווסטון, טקסס, ארצות הברית
 עמדה:  קלע, סמול פורוורד
 גובה:  1.98 מטרים
 מכללה:  אוניברסיטת טקסס טק (2011–2012)   אוניברסיטת נברסקה–לינקולן (2013–2015)
 קבוצות כשחקן
 2015–2016   2016–2017   2017–2018   2018   2018–2019   2019–2020   2020–2022   2022–:  פורט ויין מאד אנטס   פיסטויה   נאנטר   פאוק סלוניקי   דינמו סאסארי   פיסטויה   פריסטרי אתונה   הפועל אילת
 
טראן פֶּטֶוַואי (באנגלית: Terran Petteway; נולד ב-8 באוקטובר 1992) הוא כדורסלן אמריקאי המשחק בעמדות הקלע והסמול פורוורד בהפועל אילת.
קריירה

פטוואי החל לשחק כדורסל עבור אוניברסיטת טקסס טק, אך לאחר שהקבוצה ניצחה שמונה משחקים בלבד לאורך כל העונה, בחר להצטרף לקבוצת הכדורסל של אוניברסיטת נברסקה–לינקולן. לאחר שלא נבחר בדראפט ה-NBA ‏2015 הצטרף לסגל אטלנטה הוקס לליגת הקיץ של ה-NBA ולמשחקי קדם-העונה, אך נופה מהסגל לפני תחילת העונה. לאחר שחתם באינדיאנה פייסרס ונופה יום לאחר מכן, ב-29 באוקטובר 2015 חתם בפורט ויין מאד אנטס מליגת הפיתוח של ה-NBA. בקיץ 2016 הצטרף למילווקי באקס לטורניר ליגת הקיץ.
ב-7 באוגוסט 2016 חתם בפיסטויה מהסרייה א'. לאחר ששיחק בנאנטר, פאוק סלוניקי ודינמו סאסארי, ב-28 ביולי 2019 שב לפיסטויה, והעמיד ממוצעים של 16.3 נקודות, 4.3 ריבאונדים ו-3.1 אסיסטים למשחק.
ב-20 ביוני 2020 חתם בפריסטרי אתונה היוונית. בעונתו הראשונה הוא העמיד ממוצעים של 11.5 נקודות, 2.7 ריבאונדים ו-2.1 אסיסטים למשחק ב-24 משחקים בהם שיחק, ובעונתו השנייה העמיד ממוצעים של 11.6 נקודות, 2.8 ריבאונדים, 1.5 אסיסטים ו-0.8 חטיפות ב-26 דקות למשחק ב-26 משחקים.
ב-11 בספטמבר 2022 חתם בהפועל אילת, עקב פציעתו של קייסי פראת'ר.
הערות שוליים

↑  Tom Dienhart, BTN com Senior Writer, Terran Petteway Q&A: 'I let my game speak for itself', Big Ten Network, ‏2014-02-05 (באנגלית אמריקאית)
↑  C. J. Moore, B/R's 2014-15 Preseason College Basketball All-American Picks, Bleacher Report (באנגלית)
↑  Edy Tavares, Mike Muscala Headline Hawks' Summer League Roster, www.nba.com (באנגלית)
↑  Hawks Sign Lamar Patterson, Terran Petteway, www.nba.com (באנגלית)
↑  Pacers Waive Terran Petteway, www.nba.com (באנגלית)
↑  Maker, Brogdon, Vaughn lead Bucks' summer league roster, www.jsonline.com (באנגלית)
↑  Skerletic, Dario (2019-07-28). "Pistoia Basket inks Terran Petteway - Sportando". Sportando (באנגלית אמריקאית). נבדק ב-2022-09-22.
↑  Lupo, Nicola (2020-06-20). "Terran Petteway signs with Peristeri - Sportando". Sportando (באנגלית אמריקאית). נבדק ב-2022-09-22.
↑  Skerletic, Dario (2021-07-26). "Peristeri re-signs Terran Petteway - Sportando". Sportando (באנגלית אמריקאית). נבדק ב-2022-09-22.
↑  Skerletic, Dario (2022-09-11). "Hapoel Eilat lands Terran Petteway - Sportando". Sportando (באנגלית אמריקאית). נבדק ב-2022-09-22.
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "טראן פטוואי".
חזה (חרקים)

חזה של זבוב : 


חזה קדמי prothorax :

1.Prescutum 4.Propleuron 7.prosternum

 חזה אמצעי mesothorax :

 2.Scutum 5.Mesopleuron 8.Mesosternum

חזה אחורי metathorax :

 3.Scutellum 6.Metapleuron 9.Metasternum
חזה (בלטינית: thorax) הוא החלק האמצעי בפֶּלֶג הגּוּף (tagma) של החרקים. מחוברים אליו הראש, הרגליים, הכנפיים והבטן. אצל פרוקי רגליים אחרים הוא מכונה לעיתים מזוסומה (mesosoma).
החזה מחולק לשלושה חלקים. חָזֶה קִדְמִי (prothorax), חָזֶה אֶמְצָעִי (mesothorax) וחָזֶה אֲחוֹרִי (metathorax), וכולל את המגנית, ממברנת הצוואר (cervix) שמפרידה בין הראש והחזה, ולוּחִית צִדִּית (pleuron). כל אחד מחלקי החזה נושא זוג רגליים אחד ובניגוד לחזה הקדמי, החזה האמצעי והאחורי נושאים לרוב גם זוג כנפיים, כל אחד. מחלוקה זו נובע שלחרקים לא יהיו יותר משלושה זוגות רגליים ושני זוגות כנפיים.
החזה הקדמי כולל את: pronotum (prescutum)‏, propleuron‏, prosternum

חזה אמצעי כולל את: mesonotum (scutum)‏, mesopleuron‏, mesosternum

חזה אחורי כולל את: metanotum (scutellum)‏, metapleuron‏, metasternum
אצל שפיראים החזה האמצעי והאחורי מאוחים לאיבר אחד המכונה synthorax.
בכמה גלמים של חרקים כגון יתושים ופרוקי רגליים אחרים כגון סרטנים או עקרבים, הראש והחזה מאוחים לאיבר המכונה ראש-חזה (cephalothorax)
הערות שוליים

↑  שמות חלקי החזה בעברית הוגדרו באופן רשמי במילון ביולוגיה כללית (תשס"ט), 2009, באתר האקדמיה ללשון העברית
טבח טביליסי (1956)

| --- | --- |
מצבת הנצחה של הטבח בשדרות רוסתוולי
מצבת הנצחה של הטבח בשדרות רוסתוולי
 תאריכי המאבק:  9 במרץ 1956 
 מקום:  טביליסי 
 
טבח טביליסי היה טבח שבוצע על ידי חיילים סובייטים ב-9 במרץ 1956. הטבח בוצע על מנת לשבור את ההפגנות בטביליסי, בירת הרפובליקה הסובייטית הסוציאליסטית של גאורגיה.
רקע

ב-25 בפברואר 1956 נשא ניקיטה חרושצ'וב את הנאום הסודי בו הוקיע את סטלין, שהיה יליד גאורגיה, כעריץ ברוטלי. חלק מתושבי גאורגיה שגדלו על הערצה לסטלין והתגאו בכך שהוא היה גאורגי ששלט במדינה גדולה כמו ברית המועצות, ראו בהוקעת סטלין פגיעה בגאווה הגאורגית, במיוחד לאור יחס הכבוד שהגאורגים נוהגים כלפי המתים בכלל.